د افغانی سرې میاشتې ټولنې د غزنی ولایتی څانګې ریاست کې د سره صلیب او سرې میاشتې غورځنګ نړیواله ورځ ولمانځل شوه. نیټه:۲۴/۱۰/۱۴۴۴ غونډه چې د سهار په لسو بجو پیل شوه چې د غزنی ولایت د دولتی ادارو رئیسانو د ولایت مقام کارمندانو د غزنی سرې میاشتې ریاست کارکوونکو رضاکارانو او د مجامع ولایتی استازو ګډون کړی وه، غونډه د یو تن رضاکار له خوا د قرآن کریم څو مبارکو آیتونو په تلاوت سره پیل شوه. ورپسې د غزنی د سرې میاشتې د دعوت ارشاد مدیر مولوی عبدالباری "احمدی" د یادې څانګې د رئیس په نماینده ګۍ راغلو میلمنو ته ښه راغلاست وویلو او د افغانی سرې میاشتې ټولنې د بشری خدمتونو په اړه یې هر اړخیزې خبرې وکړې، نوموړی په خپلو خبرو کې وویل: چې سره میاشت د ټولو ګډ کور دی او باید په ګډه د خپلو هېوادوالو لاسنیوی وکړو. ورپسې د غزنی ولایت د اطلاعاتو او فرهنګ ریاست د نشراتو او عامه اړیکو عمومی آمر مولوی عبدالله "منصور" د افغانستان د اسلامی امارت د رئیس الوزراء پیغام د غونډې ګډونوالو ته قرائت کړ، ورپسې د نشراتو مدیر له خوا د افغانی سرې میاشتې سرپرست عمومی رئیس پیغام ګډونوالو ته قرآئت کړل شو. د غونډې په جریان کې د غزنی ولایت د ځوانانو چارو د همغږۍ مدیر بلهار " جلالزی" هم هر اړخیزه وینا وکړه او په ځوانانو یې غږ وکړ چې د سرې میاشتې سره په هر ډګر کې همکاری وکړی. د یادې غونډې په جریان کې د اړوندې ولایتی څانګې د حوادثو مدیریت ددې ریاست پر یو کلنو لاسته راوړنو او فعالیتونو رڼا واچوله. غونډې ته د غزنی ولایت مقام په نماینده ګۍ سیف الرحمان "منصور" خبرې وکړی، نوموړی د سرې میاشتې ټول فعالیتونه د قدر وړ وبلل او هیله یې وښوده چې د تل په څېر د خپلو بیوزلو هېوادوالو په لاسنیوی کې نه ستړې کیدونکې هلې ځلې وکړی، ښاغلی "منصور" همدا راز ژمنه وکړه چې موږ به د تل په څېر د افغانی سرې میاشتې ټولنې حمایت او ساتنه کوو او هیچا ته به وخت ورنکړو تر څو سرې میاشتې په فعالیتونو کې خنډ او کارکوونکو ته مزاحمت وکړی. غونډه د مولوی عبدالله "منصور" د دعایې کلام په لوستلو سره پای ته ورسیده.